Rengas oli kuin koira. Pultti sihisi ja sulatti lunta.

Kiinteistönvälittäjän erikoinen päivä olisi kuin suoraan Richard Scarryn satukirjan sivuilta. Paitsi että kiinteistönvälittäjä Lasse Välimaan keskiviikko oli tosiaankin erilainen.

Kiinteistönvälittäjä-Lassesta tuli pelastaja-Lasse.

Oli aamu, kello oli noin 9.40 ja Välimaa ajoi valtatie 10:llä Forssan suunnasta kohti Hämeenlinnaa. Forssan ja Tammelan rajalla Kaukjärven paikkeilla Välimaan huomasi tien viereen pysähtyneen rekan ja henkilöauton.

Kuljettaja oli tutkimassa jotain rekan takana.

Välimaa ajoi ohi ja huomasi kohta edessään ajotiellä jotain mustaa.

– Näytti kuin tiellä olisi mennyt iso musta koira.

Välimaa arveli aluksi koiran tulevan häntä vastaan, koska se oli vastaantulevalla kaistalla.

– Sitten tajusin, että sehän on jumalauta iso rengas, joka kierii itsekseen kohti Hämeenlinnaa.

Vaara ohi. Karanneen renkaan matka on päättynyt pelastaja-Lassen tuuppaamana.­

Välimaa tavoitti renkaan ja ajoi sen rinnalle.

Rengas pyöri enää laiskasti. Se oli menettänyt paljon alkuperäisestä liike-energiastaan.

– Siinä se meni eteenpäin toisella kaistalla. Pysähdyin, laitoin hätävilkut päälle, heiluttelin takaa tulevia varomaan ja tuuppasin sen kumoon penkalle.

– Se oli jo kaatumassa keskelle tietä, mutta sain tyrkättyä pientareen suuntaan, Välimaa lisää.

Eikä siinä kaikki.

– Siinä ihan lähellä mihin rengas pysähtyi oli nyrkin kokoinen katkennut pultti, joka sihisi ja höyrysi ja sulatti lunta ympäriltään, Välimaa kertoo.

Jos oli rengas näyttänyt koiralta, aika eläväinen oli pulttikin siinä sihistessään.

Kaikesta päätellen rekasta irti lähtenyt rengas oli löytänyt leposijansa oman kiinnityspulttinsa vierestä.

Välimaa ilmoitti renkaasta hätäkeskukseen.

Hän ei ole varma, oliko joku joutunut väistämään vastaansa väärällä puolella ajorataa vierivää rengasta.

– Tilanne oli sen verran kuumottava, että en muista, tuliko joku vastaan ennen kuin ajoin sen kiinni. Luultavasti tuli, mutta en ole ihan varma.

Välimaa arvelee pyörän kierineen satoja metrejä, mutta alle kilometrin.

– Tammelassa oli aamutuimaan kierinyt rengas, vahvistaa Kanta-Hämeen poliisi.

– Siitä tuli ilmoitus ja meidän partio kävi kello 10 maissa siirtämässä sitä sivuun penkalta.